એ સિવાય સૌથી જોરદાર ચર્ચામાં આવ્યો હોય તો તે ઉત્તર પ્રદેશ અને ઉત્તરાખંડના પૂર્વ સીએમ નારાયણ દત્ત તિવારીનો કિસ્સો છે. તેઓ આંધ્રપ્રદેશના રાજ્યપાલ હતા ત્યારે તેમનો મહિલાઓ સાથે અણછાજતી પ્રવૃત્તિ કરતો વીડિયો ગાજ્યો હતો. એ પછી રોહિત શેખર તિવારી નામના વ્યક્તિએ એવો દાવો કર્યો કે એન. ડી. તિવારી તેના પિતા છે. કોર્ટ કેસ ચાલ્યો અને ડીએનએ ટેસ્ટ દ્વારા સાબિત થયું કે તે તિવારી જ તેના પિતા છે. તિવારીએ રોહિતની માતા સાથે લગ્ન કરીને બધું જ સ્વીકારી લેતાં સમગ્ર પ્રકરણ પર પડદો પડી ગયો હતો. એ સિવાય ભારતીય રાજકારણમાં #MeTooની ગૂંજ સાંભળવા મળી હોય તેવું યાદ આવે એમ નથી. જોકે, રાજકારણમાં એવા કેટલાક નિખાલસ રાજકારણીઓ હાજરાહજૂર છે જેમને એવું કહેવામાં કોઈ છોછ નથી કે આ ક્ષેત્રમાં ગીવ એન્ડ ટેકનો સોદો બહુ મોટી વાત નથી અને એમાંથી તેઓ પોતે પણ બાકાત નથી. એમના કામકાજ એટલા સહજ હોય છે કે તેમને કોઈ #MeToo ફીટૂનો ખતરો અનુભવાતો નથી. રાજકારણમાં અનૈતિક સંબંધો, ગીવ એન્ડ ટેકનો સોદો, મજબૂરીનો સોદો કે જાતીય સતામણીનો મામલો પણ આપણાથી અજાણ નથી. કારણ કે અનેક ફિલ્મોએ અને લોકવાયકાઓએ આપણને તેની મોજૂદગીથી પરિચિત કરાવી દીધા છે, પણ આ ક્ષેત્રમાં #MeToo ચળવળ છંછેડાય તેવા કોઈ સંકેત દેખાતા નથી..